साल 2017 के अंतिम दिनों में और नए साल के आगमन के मौक़े पर यूपी पुलिस ने शनिवार देर रात अपने ट्विटर हैंडल पर मजाकिया अंदाज़ में एक ट्वीट किया.यूपी पुलिस ने अपने ट्वीट में सलमान ख़ान की फिल्म दबंग के एक लोकप्रिय डायलॉग को संपादित कर लिखा है, "हम आज सड़कों पर इतनी नाकाबंदी लगाएंगे कि आप कन्फ़्यूज़ हो जाओगे कि एंटर कहां से करें और भागे कहां से!"इस ट्वीट के साथ सलमान ख़ान के चेहरे वाला एक स्केच भी लगाया गया है, यह स्केच सलमान की फिल्म 'दबंग' में उनके पुलिस अफ़सर वाले रोल चुलबुल पांडे का है. स्केच में सलमान के चश्मे पर लिखा है 2018, वहीं पोस्टर पर लिखा गया है, "स्वागत नहीं करोगे 2018 का? लेकिन... ज़रा संभल के!"यूपी पुलिस महानिदेशक के ट्वीट पर बिफ़रे लोगयूपी पुलिस को किस सेवा के लिए मिला 'स्मार्ट पुलिस अवॉर्ड'?सलमान ख़ान की फिल्म 'दबंग' साल 2010 में रिलीज़ हुई थी, जिसमें उन्होंने उत्तर प्रदेश पुलिस के ही एक दबंग अफ़सर का रोल किया था, जिसका नाम था चुलबुल पांडे. इस फ़िल्म में सलमान अपने मजाकिया और दबंग अंदाज़ में इलाके के गुंडों और बदमाशों को सबक सिखाते हैं और रॉबिनहुड जैसी छवि गढ़ लेते हैं.100 करोड़ी फ़िल्मों के 'दबंग' हैं सलमानयूपी पुलिस के इस दबंग स्टाइल में किए गए ट्वीट को लोगों ने ख़ासा पसंद किया है. और सोशल मीडिया पर लोग अपने-अपने अंदाज़ में इस ट्वीट का जवाब दे रहे हैं.आरुषि ने ट्वीट किया है, "हमारे शहर को सुरक्षित बनाने के लिए शुक्रिया, मैं यह जानना चाहती हूं कि लड़कियों से छेड़छाड़ करने वाले बदमाशों से हम कैसे निपटें, अगर कोई हमें गलत तरीके से छुए तो क्या हम उनके हाथ तोड़ सकती हैं."यूपी पुलिस ने आरुषि के ट्वीट का जवाब भी दिया है. उन्होंने लिखा, "कृपया आप नए साल का जश्न मनाएं, इन बदमाशों से कानून के तहत हम निपटेंगे, किसी भी इमरजेंसी में 100 नंबर डायल करें."आशीष रमेश ने ट्वीट किया, "मतलब आज भागना मुश्किल ही नहीं नामुमकिन है"निरंजन कुमार सिंह ने ट्वीट की तारीफ़ की और लिखा, "उत्तर प्रदेश पुलिस की कानून व्यवस्था में सुधार हेतु यह शायराना अंदाज बेहद लाजवाब और काबिले तारीफ़ है."डीआर वायरस नाम के एक ट्विटर हैंडल ने लिखा, "पुलिस जी ज़िला गाजियाबाद के हैं हाथ छोड़ने में देर नहीं करते."धीरेंद्र राय ने ट्वीट किया, "कुछ अनएक्सपेक्टेड लोग तो डायलॉग सुनकर घर में ही दुबक गए हैं, सोच रहे होंगे कि आज फंसे तो पूरे साल धोए जाएंगे."बुशरा कुरैशी ने ट्वीट किया, "कानून और अनुशासन बनाए रखने के लिए बेहतरीन अंदाज़, कानून बनाए रखने और हम सब की सेफ्टी करने के लिए यूपी पुलिस को बहुत बहुत धन्यवाद."रजत ने 'दबंग' फ़िल्म के ही एक अन्य डायलॉग को बदल कर ट्वीट किया, "पुलिस से डर नहीं लगता साहब, चालान और एक्सीडेंट से लगता है."सोशल मीडिया के इस दौर में पुलिस भी खुद को लगातार अपडेट करती रहती है. बेंगलुरु और मुंबई पुलिस लगातार ट्विटर पर लोकप्रिय होती जा रही है.इन दोनों राज्यों की पुलिस अपने ट्विटर हैंडल से लगातार कुछ न कुछ मज़ेदार ट्वीट करते रहते हैं. जैसे नए साल के मौके पर शराब पीकर गाड़ी चलाने वालों के लिए बेंगलुरु सिटी पुलिस के हैंडल से किया गया यह ट्वीट देखिए जिसमें उन्होंने लिखा है, "शराब पीजिए और गाड़ी चलाइए, और फिर हम आपको दिखाएंगे कुछ नए बार (ज़ेल)."बेंगलुरु सिटी पुलिस के ट्विटर हैंडल पर फॉलोवर्स की संख्या 10 लाख से ऊपर है, 21 दिसंबर को जिस दिन उन्होंने 10 लाख फॉलोवर्स की संख्या प्राप्त की थी उस दिन भी उन्होंने मज़ेदार मीम के साथ ट्वीट किया था, "आपका मामला कितना मज़बूत है? हमारा तो 10 लाख है."ट्विटर पर जलवा बिखेरने में मुंबई पुलिस भी पीछे नहीं है, वे भी लगातार मज़ेदार अंदाज़ में ट्वीट करते रहते हैं और आसान तरीकों से लोगों को कानून-व्यवस्था की बातें समझाते हैं. ट्विटर पर मुंबई पुलिस के फॉलोअर्स की संख्या 40 लाख के पार है.सड़क पार करते हुए हेडफोन इस्तेमाल न करने और ट्रैफिक का ध्यान रखने के लिए मुंबई पुलिस का ट्वीट है, "सड़क ध्यान से पार करें, क्योंकि इंसान एयरबैग के साथ नहीं चलते."शहर के बदमाशों को जेल में बंद करने का संदेश देने के लिए मुंबई पुलिस ने बॉलीवुड में बैडमैन की छवि रखने वाले अभिनेता गुलशन ग्रोवर की तस्वीर का कुछ इस तरह इस्तेमाल किया और लिखा, "जितने भी बैड मैन हैं, हम उन्हें उनकी सही जगह पहुंचा रहे हैं."इसके अलावा अन्य राज्यों की पुलिस भी समय-समय पर कानून-व्यवस्था से जुड़े संदेश अनोखे अंदाज देने की कोशिश करती रहती है.अक्सर तो ये संदेश मज़ेदार होते हैं हालांकि कुछ मौकों पर पुलिस के लिए उल्टे भी साबित हुए हैं. इसी साल जून 2017 में जयपुर ट्रैफिक पुलिस ने एक बैनर जयपुर शहर में लगाया था जिस पर ख़ासा विवाद हो गया था.चैंपियंस ट्रॉफी के फ़ाइनल मैच के शुरुआती लम्हों में ही भारतीय टीम के तेज़ गेंदबाज जसप्रीत बुमराह ने पाकिस्तानी बल्लेबाज़ फख़र ज़मान का विकेट ले लिया था, लेकिन वह गेंद नो-बॉल साबित हुई और बाद में फख़र ने शतक जमाया था. वह मैच भारत हार गया था.जयपुर ट्रैफिक पुलिस ने बुमराह की उस नो-बॉल करती हुई गेंद वाली तस्वीर का इस्तेमाल करते हुए ट्रैफिक नियम समझाने की कोशिश की थी और लिखा था, "लाइन क्रॉस मत कीजिए. आप जानते हैं कि यह महंगा पड़ सकता है."बुमराह को यह विज्ञापन पसंद नहीं आया था. नाराज़गी जताते हुए उन्होंने ट्विटर पर लिखा था, "वाह जयपुर ट्रैफिक पुलिस. ये दिखाता है कि देश के लिए अपना सर्वश्रेष्ठ देने के बाद भी आपको कितना सम्मान मिलता है."इसके बाद जयपुर ट्रैफिक पुलिस को ट्वीट कर इस मामले में अपनी सफ़ाई पेश करनी पड़ी थी.जयपुर ट्रैफिक पुलिस के विज्ञापन पर क्यों भड़के जसप्रीत बुमराह?(बीबीसी हिन्दी के एंड्रॉएड ऐप के लिए आप यहां क्लिक कर सकते हैं. आप हमें फ़ेसबुक और ट्विटर पर फ़ॉलो भी कर सकते हैं.)